গৌতম আদানির ভাইপো প্রণবের বিরুদ্ধে অভিযোগ সেবির

ওয়েবডেস্ক: ফের প্রশ্নের মুখে আদানি গোষ্ঠী (Adani Group)। হিন্ডেনবার্গ কেলেঙ্কারি। এরপর ঘুষ দিয়ে বরাত নেওয়ার অভিযোগ। মার্কিন মুলুকে (US) আদালতের তোপের মুখে। এবার আর্থিক অপরাধের অভিযোগ প্রণব আদানি-র (Pranab Adani) বিরুদ্ধে। আদানি গোষ্ঠীর সুপ্রিমো গৌতম আদানি-র ভাইপো প্রণবের বিরুদ্ধে অভিযোগ সেবির (SEBI)। বাজার নিয়ন্ত্রক সংস্থা ইতিমধ্যে নোটিস পাঠিয়েছে। অভিযোগ, শেয়ার কেনাবেচায় ইনসাইডার ট্রেডিং-য়ে মদত দিয়ে নিজের শ্যালককে ৯০ লক্ষ টাকা বাড়তি লাভ পাইয়ে দিয়েছেন প্রণব।

২০২১ সালে আদানি গ্ৰিন কোম্পানি ৩৫০ কোটি ডলারে এসবি এনার্জি কোম্পানি কিনে নেয়। সেটা ছিল বিকল্প শক্তি ক্ষেত্রে ভারতের বৃহত্তম ডিল। আদানি গ্ৰুপের কয়েকটি কোম্পানির ডিরেক্টর প্রণব তিনি এই ডিলের ব্যাপারে কয়েকদিন আগে জানতে পেরে শ্যালককে বলে দেন। অভিযোগ স্বীকার বা অস্বীকার না করে SEBI- র সঙ্গে মিটমাট করতে সচেষ্ট প্রণব। এর আগে ঘুষ দেওয়ার অভিযোগে গৌতম আদানি-কে অভিযুক্ত করেছে মার্কিন আদালত। বিরোধীরা প্রায়ই অভিযোগ তোলেন নরেন্দ্র মোদির জমানায় আদানি গোষ্ঠীর পসার ক্রমশ বেড়েছে। প্রধানমন্ত্রীর সঙ্গে গৌতম আদানির সম্পর্ক নিয়ে প্রশ্ন তোলেন রাহুল গান্ধীও।